19790726
Първа Директива на Комисията
от 26 юли 1979 година
за установяване на методи на Общността за анализ с цел контрол на някои захари, предназначени за консумация от човека
(79/786/ЕИО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Директива 73/437/ЕИО на Съвета от 11 декември 1973 г. за сближаване на законодателствата на държавите-членки по отношение на някои захари, предназначени за консумация от човека [1], и по-специално член 11 от нея,
като има предвид, че член 11 от гореспоменатата директива постановява съставът на някои захари да се контролира чрез методи на Общността за анализ;
като има предвид, че е желателно да се приеме първоначална серия методи, по отношение на които проучванията са приключили;
като има предвид, че методът за определяне на вида цвят на захар или на бяла захар и на рафинирана бяла захар, методът за измерване на проводимата пепел в рафинираната бяла захар, в захарен разтвор, в разтвор от инвертирана захар и в сироп от инвертирана захар, както и методът за определяне цвета в разтвор от рафинирана бяла захар и захарен разтвор, се определят в приложението към Директива 73/437/ЕИО;
като има предвид, от друга страна, че поради очакваното определяне на по-нататъшните методи на Общността за определяне на редуциращите захари би било целесъобразно да се предостави на държавите-членки изборът да продължат да разрешават използването на методите "Лейн" и "Ейнон (методи 7 и 8 в приложения II, III 3 и III 4), вместо метода "Лъф-Скурл" (метод 6 в приложения II, III.3 и III.4);"
като има предвид, че определените в настоящата директива методи за анализ са в съответствие със становището на Постоянния комитет по храните,
ПРИЕ НАСТОЯЩАТА ДИРЕКТИВА:
Член 1
1. Държавите-членки изискват анализите, необходими за проверка на изложените в приложение I критерии, да се извършват съгласно методите, описани в приложение II към настоящата директива.
2. Без да се нарушава втората алинея, методът "Лъф-Скурл" (приложение II, метод 6) следва да се използва за определяне на редуциращите захари в следните захари:
- захарен разтвор,
- разтвор от бяла захар,
- разтвор от инвертирана захар,
- разтвор от бяла инвертирана захар,
- сироп от инвертирана захар,
- глюкозен сироп,
- сироп от изсушена глюкоза,
- декстрозен монохидрат,
- анхидридна декстроза.
Държавите-членки могат обаче да изискват на териториите си използването на методите "Лейн" и "Ейнон" (приложение II, методи 7 и/или 8 в зависимост от случая) за определяне на редуциращите захари в една или повече от изброените по-горе захари.
3. Ако дадена държава-членка се възползва от предоставената ѝ в параграф 2, втората алинея възможност, трябва незабавно да уведоми за това Комисията, както и останалите държави-членки.
Член 2
Държавите-членки въвеждат в сила законовите, подзаконовите или административните разпоредби, необходими, за да се съобразят с настоящата директива, не по-късно от 18 месеца от нейното нотифициране. Те незабавно информират Комисията за това.
Член 3
Адресати на настоящата директива са държавите-членки.
Съставено в Брюксел на 26 юли 1979 година.